Εφαρμογές τεχνικών οπτικοποίησης και ανάλυσης δεδομένων στη γεωπολιτική πρόγνωση
Authors: Πραχαλιάς Γεώργιος 
Published: November 2024

Η παρούσα διδακτορική διατριβή πραγματεύεται την εφαρμογή Τεχνικών Οπτικοποίησης και Ανάλυσης Δεδομένων στη Γεωπολιτική Πρόγνωση, με την κατασκευή μαθηματικοποιημένου γεωπολιτικού υποδείγματος υπολογισμού και πρόβλεψης Τάσης Ανακατανομής Ισχύος ενός Γεωπολιτικού Συστήματος σε διαδικτυακό περιβάλλον, βασισμένου στη μεθοδολογία της Συστημικής Γεωπολιτικής Ανάλυσης, με περιπτωσιολογική μελέτη την περίπτωση της Συρίας. Η διατριβή αναλύεται σε οκτώ (8) κεφάλαια.Στο πρώτο Κεφάλαιο παρουσιάζεται το ιστορικό εκπόνησης, το αντικείμενο και οι στόχοι της διατριβής. Στο δεύτερο Κεφάλαιο γίνεται μια συνοπτική παρουσίαση της Γεωγραφίας, της Γεωπολιτικής, της Συστημικής Γεωπολιτικής Ανάλυσης και της επιστημολογικής απαίτησης για προβλεπτική ικανότητα αυτής, ενώ στο τρίτο Κεφάλαιο παρουσιάζονται συνοπτικά οι Τεχνικές Ανάλυσης και Οπτικοποίησης Δεδομένων, προκειμένου να γίνει κατανοητό το επιστημονικό πλαίσιο μέσα στο οποίο κινείται η παρούσα διδακτορική διατριβή. Στο τέταρτο Κεφάλαιο παρουσιάζεται η ανάπτυξη εμπείρου συστήματος γεωπολιτικής πρόγνωσης που αναπτύχθηκε το έτος 2016 από το συγγραφέα της παρούσας διδακτορικής διατριβής ως μεταπτυχιακή διπλωματική εργασία του στο πλαίσιο του ΔΠΜΣ «Γεωπληροφορική» του Εθνικού Μετσοβίου Πολυτεχνείου, βασισμένο σε υπόδειγμα που ανέπτυξε ο συντάκτης της παρούσας διδακτορικής διατριβής χρησιμοποιώντας τη μεθοδολογία της Συστημικής Γεωπολιτικής Ανάλυσης. Αναλυτικότερα, παρουσιάζεται η ανάπτυξη Βάσης Γνώσης Έμπειρου Συστήματος Γεωπολιτικής Πρόγνωσης, με το οποίο προσδιορίζεται η Γεωπολιτική Ισχύς ενός υποθετικού Κρατικού Δρώντα και στη συνέχεια εξετάζεται εάν αυτή η Γεωπολιτική Ισχύς ισορροπεί, εάν υπερισχύει ή εάν κατισχύει έναντι της Γεωπολιτικής Ισχύος αντίστοιχων τριών άλλων υποθετικών Κρατικών Δρώντων που συναποτελούν ένα υποθετικό Γεωπολιτικό Σύμπλοκο. Επίσης, για λόγους επιστημολογικής επαλήθευσης της ορθότητας του μεθοδολογικού υποδείγματος γεωπολιτικής πρόγνωσης που ακολουθήθηκε από το συγγραφέα, εφαρμόζεται ως περιπτωσιολογική μελέτη η περίπτωση της Συρίας, με υποκατάσταση των υποθετικών Κρατικών Δρώντων από τους εμπολέμους της εμφύλιας σύρραξης στη Συρία, ενώ γίνεται αντιπαραβολή με τη χρονική εξέλιξη της υπόψη σύρραξης, επαληθεύοντας τη δυνατότητα ανάπτυξης προβλεπτικής ικανότητας στη Συστημική Γεωπολιτική Ανάλυση. Στο πέμπτο Κεφάλαιο κατασκευάζεται μαθηματικοποιημένο υπόδειγμα υπολογισμού και πρόβλεψης Τάσης Ανακατανομής Ισχύος ενός Γεωπολιτικού Συστήματος, με περιπτωσιολογική μελέτη την περίπτωση της Συρίας, βασισμένο στη μεθοδολογία της Συστημικής Γεωπολιτικής Ανάλυσης που έχει αναπτυχθεί από τον καθηγητή Ιωάννη Μάζη και έχει υποστηριχθεί από τους διδάκτορες Ξανθίππη Δωματιώτη και Άγι – Γεώργιο Δήγκα. Τα αριθμητικά αποτελέσματα του μαθηματικοποιημένου υποδείγματος υπολογισμού και πρόβλεψης Τάσης Ανακατανομής Ισχύος εισάγονται σε αρχεία Excel και αποδίδονται σε γραφήματα αναπαράστασης υπολογισμού και πρόβλεψης Τάσης Ανακατανομής Ισχύος στο Γεωπολιτικό Σύστημα της Συρίας. Στο έκτο Κεφάλαιο κατασκευάζεται διαδικτυακός διαδραστικός (interactive) ιστότοπος υπολογισμού και πρόβλεψης Τάσης Ανακατανομής Ισχύος του Γεωπολιτικού Συστήματος της Συρίας, με βάση τα αριθμητικά δεδομένα που υπολογίστηκαν στο προηγούμενο πέμπτο Κεφάλαιο της παρούσας διατριβής. Πιο συγκεκριμένα, παρουσιάζεται η κατασκευή διαδικτυακού διαδραστικού ιστότοπου υπολογισμού και πρόβλεψης Τάσης Ανακατανομής Ισχύος στο περιβάλλον της διαδικτυακής πλατφόρμας οπτικοποίησης και ανάλυσης δεδομένων Observable, όπου αναλύονται και οπτικοποιούνται τα αριθμητικά δεδομένα που υπολογίστηκαν στο προηγούμενο πέμπτο κεφάλαιο της παρούσας διατριβής, αποδεικνύοντας τη δυνατότητα ανάπτυξης προβλεπτικής ικανότητας στη Συστημική Γεωπολιτική Ανάλυση μέσω της διαδικτυακής συνεργατικότητας και της διεπιστημονικής προσέγγισης. Στο έβδομο Κεφάλαιο, αφού γίνει έλεγχος και κριτική της ανταπόκρισης της διατριβής προς το αντικείμενο και τον σκοπό της, διατυπώνονται τα συμπεράσματα που εξήχθησαν, ενώ στο όγδοο και τελευταίο Κεφάλαιο διατυπώνεται ο επίλογος από το συγγραφέα της διατριβής.